Kjære ………..

 Sted og dato

**Dugnad for de syriske flyktningene**

Den 10. juni vedtok alle opposisjonspartiene på Stortinget og regjeringen at Norge skal ta imot 8000 syriske kvoteflyktninger i perioden 2015-17.

Dersom man skulle ta en fordelingsnøkkel utfra antall innbyggere i den enkelte kommune med utgangspunkt i at hver kommune tok imot 2 flyktninger per 1000 innbygger så ville man ha dekket behovet for bosettingsplasser til alle de 8000 flyktningene.

**50.000 underskrifter**

Du og ditt parti har vært skeptiske til å bosette et ekstra antall syriske flyktninger i vår kommune. Det håper jeg du og dine partifeller vil ta opp til ny vurdering og at dere ønsker de syriske flyktningene velkommen til vår kommune. Vi står overfor en ekstraordinær situasjon som krever ekstraordinære tiltak.

Og jeg har støtte fra 50.000 andre nordmenn som i løpet av den siste halvannen måned har undertegnet Amnesty Internationals aksjon for de syriske flyktningene der vi krever at:

* Norske kommuner stiller opp i dugnaden for de syriske flyktningene og lar alle få bosettingsplass.
* Norske myndigheter iverksetter de nødvendige tiltak for å sikre at vedtaket om å ta i mot 8000 flyktninger i perioden 2015-2017 blir gjennomført uten forsinkelser.

Stilt overfor verdens største humanitære krise siden den andre verdenskrig og de mange menneskene på flukt fra krig, undertrykkelse og nød som trenger vår beskyttelse, er det behov for at Norge og resten av verden tar et større medansvar for å avlaste Syrias naboland, og Italia og Hellas ved å ta imot enda flere flyktninger enn de vi så langt har lovet å ta imot.

Jeg håper at du og ditt parti vil være med på dugnaden for de syriske flyktningene så lenge det er behov for det og at vår kommune vil bidra med de nødvendige bosettingsplassene.

Vennlig hilsen